39. Kötő- és rögzítőtechnológiák jellegzetességei;

hegesztési eljárások célja, felosztása (140-143. o.)
3. Kötő- és rögzítőtechnológiák

Szilárd anyagok illeszkedő felületük mentén külső vagy belső (kohéziós, diffúziós kötés) erővel köthetők össze. Külső erőnek az anyagok darabjait összefogó, összeszorító fizikai – elsősorban mechanikai – hatásokat tekinthetjük, amelyek meghatározzák a kölcsönös helyzetet is. Belső erők alatt az anyagok atomjai, ionjai, molekulái között ható (kötő)erőket, kémiai kölcsönhatásokat érthetjük, amelyek „összetartják” a részecskéket. Külső erővel valósul meg a mechanikus kötés, mely kötőelemekkel vagy azok nélkül létesíthető: ragasztás (az adhéziós tapadás jellemző). Hegesztéssel kohéziós kötés hozható létre. Forrasztásnál a kölcsönös diffúzió révén alakul ki a kapcsolat.

A mechanikus kötés és a forrasztás nagyrészt a szerelő kötésekhez, a ragasztás és a hegesztés az egyesítő kötésekhez sorolható. A hegesztés az oldhatatlan kötésmódok közé tartozik a forrasztással, ragasztással és a mechanikus kötési eljárások egy részével együtt. Az oldható mechanikus kötések (pl. csavarkötés, zsugorkötés) a kötőanyag, pontosabban a kötőelem, ill. az egyesített anyagok roncsolása nélkül szétbonthatók és azokkal újra létrehozhatók. Míg a mechanikus kötések fő jellemzője az, hogy kötőelemmel vagy anélkül valósulnak meg, addig a ragasztás, a forrasztás és a hegesztés esetében a kötés részét képező anyagokban kialakuló hőmérséklet a meghatározó. Mindhárom esetben kijelölhető egy jellegzetes hőmérséklethatár, ami elkülöníti az eljárás-csoportokat. Hegesztésnél beszélhetünk az alapanyag olvadásával járó ömlesztő hegesztésről és általában alapanyag olvadása nélküli sajtoló hegesztésről. Forrasztáskor két jól elkülönülő olvadáspontú forraszanyag-csoportot (lágyforrasztás, keményforrasztás: kb. max. 900oC-ig) választ szét a 450oC-os hőmérséklethatár. Ragasztásnál kb. 100oC-os a határérték, alatta hidegolvasztásról, felette (kb. max. 200oC-ig) melegolvasztásról beszélhetünk.
3.1. Hegesztés

Hegesztési eljárások felosztása:

	HEGESZTÉSKOR ALKALMAZOTT ENERGIA
	HEGESZTÉSI ELJÁRÁS MEGNEVEZÉSE

	JELLEGE
	EREDETE
	FORRÁSA
	

	Elektromos
	Ívhő
	Normál(ív)
	Ívhegesztés

	
	
	Plazmaív
	Plazmaívhegesztés

	
	Ellenálláshő
	Áramátvezetés
	Ellenálláshegesztés

	
	
	Áramindukálás
	Indukciós hegesztés

	Termokémiai
	Reakcióhő
	Oxidáció
	Gázhegesztés

	
	
	Redukció
	Termithegesztés

	
	Transzportfolyamat hője
	Diffúzió
	Diffúziós hegesztés

	
	
	Oldódás
	Oldóhegesztés

	Mechanikai
	Alakváltozási energia
	Hidegalakítás
	Hidegsajtoló hegesztés

	
	
	Nyomásimpulzus
	Nagyenergiájú hegesztés

	
	Súrlódási energia
	Mikrosúrlódás
	Ultrahangos hegesztés

	
	
	Makrosúrlódás
	Dörzshegesztés

	Sugárzásos
	Részecske sugárzás
	Elektronsugár
	Elektronsugaras hegesztés

	
	
	Ionsugár
	Ionsugaras hegesztés

	
	Foton sugárzás
	Monokromatikus fény
	Lézeres hegesztés

	
	
	Polikromatikus fény
	Fénysugaras hegesztés


A hegesztés, ill. a hegesztett kötés alkalmazásának célja lehet:

· terhelésátvitel megoldása, hermetikus zárás lehetővé tétele, áram- és hőátvezetés biztosítása kötőhegesztéssel;

· felületi és szerszámél-tulajdonságok módosítása, az alapanyagtól eltérő minőségű hozaganyagot alkalmazó felrakó hegesztéssel;

· anyagfolytonossági hiányok kitöltése javító kötőhegesztéssel;

· anyagtérfogati hiányok pótlása javító felrakó hegesztéssel.
A hegesztési eljárások erő-, vagy erő- és hő-, vagy csak hőhatással hozzák létre a hegesztett kötést, azaz vannak nyomóerőt alkalmazó sajtoló és nyomóerő alkalmazása nélküli ömlesztő hegesztési eljárások.

Sajtoló hegesztés esetén beszélhetünk hidegsajtoló és melegsajtoló hegesztésről.
Az ömlesztő és a sajtoló hegesztési eljárások szabványos jelölési rendszere és osztályozása: Az egyes eljárásokat ill. eljárásváltozatokat azonosító számjel első tagja általában az alkalmazott energia eredetére, a második a technikai megvalósításra (elrendezésre) utal, míg a harmadik a lehetséges eljárásváltozatok további megkülönböztetését szolgálja.

40. Sajtoló hegesztési eljárások jellemzői; ellenálláshegesztések (146-149. o.)
3.1.1. Sajtoló hegesztés

Sajtoló hegesztés során alapvetően az összekötendő „A” felületekre ható, a hegesztendő anyag kf alakítási szilárdságától függő F = kf*A nyomóerő biztosítja a kohéziós kötés létrejöttének feltételeit: az érintkezési felületeken a szennyező-eltávolítást, a szemcsék megfelelő orientálását, a felületi atomok gerjesztett felületi és rácsparaméternyi távolságra közelítését. Fémes anyagok között szilárd halmazállapotban létrehozandó kötés megfelelőségi feltétele, hogy az érintkezési felületeken lévő atomok közel 70-90%-át gerjesztett állapotba kell hozni. Ennek kétféle gyakorlati lehetősége: a mechanikai és/vagy a termikus úton történő aktiválás. A felületi szennyeződések eltávolításáról és a tényleges érintkezési felület lehető legnagyobbra növeléséről gondoskodni kell.

A sajtoló hegesztési eljárások technikai megvalósítása, elrendezése szerint megkülönböztethetők:
· ponthegesztési: átlapoltan illesztett lemezszerű darabok között hoznak létre egyedi varratot
· átlapoló vonalhegesztési: egyedi varratok rendezett sorozatát
· dudorhegesztési: egymásra helyezett darabok között hoznak létre több (pontszerű érintkezési helyek száma határozza meg) egyedi varratot
· csaphegesztési: alakos csap palástfelületen felütköztetett homlokfelületének megfelelő kiterjedésű kötést hoznak létre
· tompahegesztési: homlokfelületük mentén illesztett rúdszerű termékek között hoznak létre az érintkezési felületek nagyságának megfelelő kiterjedésű kötést.
· tompa vonal- ill. csővonalhegesztési eljárások: lemezszerű termékek tompán illeszkedő élei között, azok egészére kiterjedően hoznak létre kötést.
A sajtoló hegesztési eljárások között – az alkalmazott energia eredete alapján – legnagyobb jelentőséggel az ellenálláshegesztések bírnak.

Ellenálláshegesztések: az összehegesztendő darabokat hűtött elektródákkal összenyomják (F), majd nagy erősségű áramot (I) vezetnek rajtuk keresztül. A darabok érintkező felületénél ún. átmeneti ellenállás (Rmm) lép fel, ami a belső ellenállás és a felületi ellenállás összege. Az átvezetett áram az érintkezésnél hőt (Q=I2*R*t) fejleszt, a fejlődött hő növeli az anyag elektromos ellenállását.
A 212-es jelű (kétoldali) ellenállás-ponthegesztés során az összehegesztendő átlapolt lemezeket kúpos- vagy gömbvégződésű elektródákkal nyomják össze és kapcsolják áramkörbe. A fejlődő hő az érintkező felületekhez képest szimmetrikusan elhelyezkedő lencse alakú anyagtérfogatot olvaszt meg. Az áram kikapcsolása után a megdermedő ömledéklencse pontvarratot alkotva kohéziós kapcsolatot hoz létre a két lemez között.

A 232-es jelű ellenállás-dudorhegesztésnél az elektródáknak csak két feladatot kell ellátni: a nyomóerő közvetítését és az áram hozzávezetését. Az áram koncentrálását a munkadarabok természetes vagy mesterséges alakja (dudora) biztosítja. Természetes dudorú ellenállás-dudorhegesztésre jellemző példa: keresztezett huzalok összehegesztése, kör keresztmetszetű anyagok lemezekhez hegesztése palástfelületük mentén. Mesterséges dudorú ellenállás-dudorhegesztés során minden pont- vagy szakaszdudornál egy-egy varrat képződik.

A 782-es jelű ellenállás csaphegesztés speciális dudorhegesztés, melynél az áramkoncentrálást a felhegesztendő csap megfelelően kiképzett homlokfelülete biztosítja.

A 221-es jelű átlapoló ellenállás-vonalhegesztéskor rézötvözetből készült, forgó, tárcsa alakú elektródák alkalmazása révén, folyamatosan készíthetők pontvarratok egymás mellé. A tárcsaelektródák feladata a nyomóerő közvetítése, az áram hozzávezetése és az áram koncentrálása. A hegesztés sebességétől és az áram frekvenciájától függően hermetikusan záró, vagy pontsor varrat készíthető.

A 222-es jelű tompa ellenállás-vonalhegesztésnek vagy –csővonalhegesztésnek többféle változata létezik: Normál-transzformátoros tárcsaelektródás ellenállás-csővonalhegesztéskor két – egymástól elektromosan elszigetelt – tárcsaelektróda segítségével történik az áramvezetés a még nyitott cső zömítő görgőkkel összenyomott homlokfelületein. Az eljárás folyamatos hegesztést valósít meg csőszerű termékek hosszvarratainak elkészítésekor, akárcsak a gyűrű-transzformátoros tárcsaelektródás ellenállás-csővonalhegesztés. A gyűrű transzformátor alkalmazása révén lehetőség nyílik az áramfrekvencia jelentős növelésére és ezáltal nagy hegesztési sebességek megvalósítására.

Nagyfrekvenciás csúszókontaktusos ellenállás cső-vonalhegesztés során 200-450 kHz frekvenciájú árammal táplált csúszókontaktust vezetnek az összehegesztendő élek mentén. Az előtolást is biztosító zömítőgörgők által létrehozott képlékeny alakváltozás során alakul ki a hegesztett kötés. Nagyfrekvenciás tekercsinduktoros ellenállás cső-vonalhegesztésnél az összehegesztendő élek mentén örvényáramok jönnek létre. A zömítőgörgőkkel végrehajtott képlékeny melegalakítás során jön létre a hegesztett kötés.
A 241-es jelű előmelegítéses leolvasztó ellenállás-tompahegesztésnél az áramra kapcsolt anyagdarabokat összenyomják, majd bizonyos idő elteltével eltávolítják. A következő összeérintésig eltelő idő altt a fejlődött hő felmelegíti a felülettől távolabbi anyagrészeket is. Ezt a ciklust néhányszor megismétlik, majd az érintkezésbe kerülő homlokfelületet tengelyirányú erőhatással összezömítik.
A 242-es jelű előmelegítés nélküli leolvasztó ellenállás-tompahegesztések közül a folyamatosan leolvasztó ellenállás tompahegesztés során a felhevítést és a szennyező-eltávolítást helyileg képződő elektromos ívek segítik elő, a felületi réteg leolvasztásával. Vibrációsan leolvasztó ellenállás tompahegesztéskor az egyik munkadarabot a rögzítetthez képest rezgetik. A vibráció következtében változik a munkadarabok érintkezési felületének nagysága ill. ennek hatására az áramerősség is.

A 25-ös jelű zömítő ellenállás tompahegesztéskor a munkadarabokat homlokfelületüknél összenyomva, majd rájuk áramot átvezetve, a fejlődő hő és az erőhatás együttesen nagyfokú képlékeny melegalakítást hoz létre, ami kohéziós kapcsolatot teremt a két anyag között.

41. Műanyagok hegesztése (150-151. o.)
Műanyagok hegesztése alatt hőre lágyuló műanyagok kötését értjük hő- és erőhatás alkalmazásával, vagyis a műanyagok egyesítése melegsajtoló hegesztés. Az összekötendő anyagok kapcsolódó felületeinek közvetlen környezetét hevítéssel lágy állapotba hozzák, majd sajtolóerővel zömítik, miközben az anyagdarabok láncmolekulái összefonódnak.

Forrógázas hegesztés folyamán az egyesítendő felületeket, és a hozaganyagot felhevített gázzal melegítik lágyulási hőmérsékletre, majd kézzel vagy készülék segítségével hozzák létre a kötést. Fóliahegesztéskor a fóliákat átlapolják, a hegvarratot hevített fűtőszállal vagy forrógázzal előmelegített helyen gördülő szerszámmal nyomás alatt hozzák létre. Kifolyató hegesztésnél a pépes állapotra melegített granulátumot kifolyató készülék és tömítő segítségével a hegesztés helyére juttatják, majd a meleg levegővel felhevített összehegesztendő élek és egy varratformáló lemez által határolt vájatba folyatják, biztosítva a szükséges nyomás kialakulását. A fűtőelemes hegesztés során fém fűtőelemet közvetlenül (direkt) az összehegesztendő felületekhez nyomják, vagy azoktól bizonyos távolságra (indirekt) tartják. A felhevített anyagokat összenyomják és lehűlve jön létre a hegesztett kötés. Fűtőhüvelyes hegesztéskor az összeillesztett csövekre egy hüvelyt helyeznek, melybe elektromos fűtőspirál van beépítve. A felhevítés és a nyomás hatására hegesztett kötés alakul ki. A fűtőhüvely a kötés részét képezi. Dörzshegesztésnél a két darabot összenyomott állapotban egymáshoz képest relatíve elmozdítják, a fellépő súrlódás hőt fejleszt. A képlékeny alakváltozás után kialakul a hegesztett kötés.
Nagyfrekvenciás hegesztés során az elektromos erőtérbe helyezett műanyag centrálisan szimmetrikus molekulái dipólusokká válnak és beállnak a térerősség irányába, vagy a már eredetileg is dipólus molekulák irányítottsága megváltozik, ún. irányítási polarizáció megy végbe. Kontakt ultrahangos hegesztéskor a mechanikai rezgést a hegesztési felületekre merőlegesen vezetik a műanyagba, ahol a belső súrlódás révén hő fejlődik, s az így meglágyuló műanyagok az állandóan ható nyomóerő hatására összehegednek.

Projekciós ultrahangos hegesztésnél a mechanikai rezgést a hegesztési felületekkel párhuzamosan vezetik a műanyagba, ahol a belső súrlódáson kívül a felületek egymáson való külső súrlódása is hőt fejleszt. A felületekre merőleges irányú, állandóan ható nyomóerő révén alakul ki a melegen sajtolt kötés.

42. Ömlesztő hegesztési eljárások jellemzői;

gázhegesztés és fogyóelektródás önvédő ívhegesztések (152-155. o.)
3.1.2. Ömlesztő hegesztés

Nyomóerő alkalmazása nélküli ömlesztő hegesztés során a hőközlés hatására, vagyis a hőmérsékletnek a likvidusz hőmérséklet (olvadáspont) fölé történő növelésével lokálisan homogén halmazállapotú olvadék (varratömledék) jön létre. A hőközlés megszüntetése után az ömledék megdermed és hegesztési varratot képez. Az ömlesztő hegesztéssel kialakított kötés (varrat) szerkezete rendszerint heterogén. Fémek varratának szélén oszlopos krisztallitok, középen poligonális szemcsék képződnek, lehetőséget teremtve az oldott szennyezők kedvezőtlen dúsulására. Egyes eljárásoknál a hegesztés során képződő salaktartó védi és szigeteli a lehűlő varratzónát, így az oszlopos kristályok kiterjedésének és a szennyezők dúsulásának kisebb a lehetősége. A varrat melletti ún. hőhatás-övezetben az anyag hőkezelődik. Az acéloknál jelentkező edződés (martenzit-képződés) és a repedésveszély kisebb karbontartalmú anyagok alkalmazásával, vagy előmelegítéssel csökkenthető.
Az ömlesztő hegesztési eljárások technikai megvalósítása, elrendezése szerint megkülönböztethetők:

· Fogyóelektrodás, önvédő eljárások: leolvadó, bevont vagy töltött huzalelektródával, fedőporral együtt adagolt huzal- vagy szalagelektródával, külön gázvédelem nélkül.
· fogyóelekródás, védőgázos eljárások: leolvadó, tömör vagy töltött huzalelektródával, hozzávezetett semleges vagy aktív gázvédelemmel.
· nem fogyóelekródás, védőgázos eljárások: nem leolvadó, rendszerint volfrám anyagú elektródával, általában semleges gázvédelemmel.
· gázégőfejes, lángvédelmű eljárások: éghető és égést tápláló gáz keverékét, elégető égőfejjel, és az abban képződő láng és égéstermékek védelmével.
· sugárforrásos, védőatmoszférás eljárások
· olvadéktartós, formavédelmű eljárások: olvadékot létrehozó és adagoló tégellyel, és szilárd varrathatároló forma általi védelemmel.
Az ömlesztő hegesztési eljárások között- az alkalmazott energia eredete alapján – legnagyobb jelentőséggel az ívhegesztések bírnak.

A 3-as jelű gázhegesztéskor vagy lánghegesztéskor nagy lánghőmérsékletet biztosító éghető gáz oxigénben történő elégetésekor fejlődő reakcióhővel olvasztják meg a hegesztendő éleket és a „mártogatva” adagolt hozaganyag-huzal végét. A megolvadt anyagrészek közös ömledékfürdőjének megdermedése eredményezi a hegesztett kötést.

A 111-es jelű bevont elektródás kézi ívhegesztésnél az áramforrásra kapcsolt munkadarabok és a keramikus bevonatú huzalelektróda között elektromos ívet húznak. A 3500-4500oC hőmérsékletű ív megolvasztja az összehegesztendő anyagok széleit és az elektródavéget, aminek közös ömledékfürdőjéből dermed meg a varrat. A bázikus, rutilos, cellulóz vagy savas típusú bevonat feladatai: ívgyújtás elősegítése, ívstabilitás, védőgázfejlesztéssel ömledékvédelem, varratötvözés, varratfelületi salakképzéssel a lehűtés lassítása és a nagy hőmérsékleti oxidáció elleni védelem, anyagpor-tartalommal a leolvadási teljesítmény növelése és hegesztéstechnikai tulajdonságok javítása. A kötő-, felrakó- és javító hegesztés végezhető egyen- vagy váltóárammal.
A 112-es jelű gravitációs ívhegesztés során a munkadarabra feltámasztott nagyméretű bevonatos elektróda ”önmagától” olvad le, pontosabban a gravitációs erőhatás és egy mechanizmus biztosítja az elektróda előtoló és varratvonal-menti mozgását. Az eljárás vízszintes helyzetű, egyenes varratok készítésére alkalmas.
A 12-es jelű fedett ívű hegesztésnél a tekercselt huzal- vagy szalagelektródát folyamatosan tolja elő a hegesztés helyére az adagoló egység, miközben egy tartályból fedőpor kerül az ív köré. Hosszú egyenes, vízszintes vagy vízszintes helyzetbe forgatható varratszakaszok hegesztésére alkalmas eljárás.
A 114-es jelű töltött (porbeles) huzalos önvédő (gázvédelem nélküli) ívhegesztés során a tekercselt elektróda-huzal portöltete látja el az ömledék- és varratvédelem feladatát, azaz nincs szükség elektróda bevonatra vagy fedőpor adagolásra.

43. Védőgázos ívhegesztések; nagy energiasűrűségű hegesztési eljárások (156-159. o.)
A 135-ös jelű fogyóelektródás, aktív védőgázos ívhegesztéskor vagy MAG-hegesztéskor a tárolódobra feltekercselt elektróda-huzalt előtoló berendezés juttatja el a hegesztés helyére. A leolvadó elektródahuzal megolvadt cseppek alakjában jut a varratömledékbe (hegfürdőbe). Ez az anyagátvitel lehet durvacseppes, finomcseppes és permetszerű. Kettősgázfúvókás fogyóelektródás ívhegesztésnél vagy MAGCI-hegesztésnél a külső fúvókán keresztül szén-dioxidot, a belső fúvókán át argont vezetnek az ív köré, kb. 1:4 arányban. Az argon gázburok csak a leolvadó huzalvég környezetében létesít kedvező semleges-védőgáz atmoszférát, elősegítve a finomcseppes anyagátvitelt. Védőgázkeverő helyett viszont speciális hegesztőfejet igényel ez az eljárás.
A 73-as jelű elektro-gázhegesztéskor a függőleges helyzetben, egyszerű leélezéssel illesztett munkadarabok közötti rést kétoldalról vízhűtéses rézgyámokkal határolják le és ide vezetik be a fogyó huzalelektródát. A varrat kialakítás során a rézgyámokat – a huzaladagoló egységgel együtt – függőlegesen felfelé mozgatni kell, a rés feltöltődésének megfelelő sebességgel.
A 131-es jelű fogyóelektródás, semleges védőgázos ívhegesztés vagy MIG-hegesztés, AFI-eljárás: a semleges gázvédelem kedvezőbb anyagátviteli és varrattisztasági feltételeket teremt. Könnyű- és színesfémek, erősen ötvözött acélok hegesztéséhez célszerű alkalmazni. A 151-es jelű plazma-fogyóelektródás, védőgázos ívhegesztéskor vagy plazma-MIG hegesztéskor a külön szabályozható plazma által stabilizált hegesztőív nagyobb huzalkinyúlással nagyobb leolvadási teljesítményt eredményez ill. a hegesztés sebessége is megnövelhető.

A 141-es jelű volfrámelektródás, semleges védőgázos ívhegesztésnél vagy TIG- hegesztésnél, AWI-eljárásnál nem fogyó elektróda és a hegesztendő anyagok között ég az ív, miközben az ömledéket semleges védőgázburok védi. Az eljárás drága és különleges anyagok – továbbá gyökvarratok (varratkezdő varratok) – hegesztéséhez használatos.
A 15-ös jelű plazmahegesztés során elektromos ív segítségével előállított nagyhőmérsékletű technikai plazmát alkalmaznak hőforrásként:
· plazmasugár-hegesztésnél az ív a volfrámelektróda és a vízhűtésű rézfúvóka belső fala között ég (nem átvitt ívű hegesztés), lehetővé téve az elektromosan nem vezető anyagok hegesztését is.
· plazmaívhegesztésnél a plazmafúvóka által leszűkített ív a volfrámelektróda és a munkadarab között ég (átvitt ívű hegesztés). Elektromosan vezető anyagok hegesztésére alkalmas.
· kombinált plazmahegesztés a plazmasugár- és a plazmaív hegesztés kombinációja, melynél a belső (át nem vitt) és a külső (átvitt) ív egyaránt részt vesz a hegfürdő, és a varrat kialakításában.
· mikro-plazmahegesztés kis áramerősségek mellett is stabil plazmaívhegesztés, mely vékony fóliák, huzalok, hálók hegesztésére alkalmas.
Hegesztés közben semleges védőgázburok védi a varratképződés helyét.
Az 51-es jelű elektronsugaras hegesztés során elektromosan fűtött volfrámkatódból kilépő elektronokat vákuumban gyorsítanak fel rendkívül nagy sebességre. Ezt az elektronsugarat mágneses vagy elektrosztatikus lencsékkel a hegesztés helyére irányítják, ill. fókuszálják. A munkadarabok környezetében – hegesztés közben – fennálló nyomás alapján nagyvákuumos, középvákuumos és nemvákuumos elektronsugaras hegesztés különböztethető meg. Nehezen hozzáférhető helyeken alkalmazzák.
Az 52-es jelű lézeres hegesztéskor a rezonátorból kilépő monokromatikus, koherens lézersugarat optikai elemek segítségével a hegesztés helyére fókuszálják. A fellépő hőmérséklet keskeny sávban megolvasztja a rés nélkül illesztett munkadarabok érintkezési zónáját és az elhaladó sugár mögött szilárd hegesztett varrat képződik. A hegesztendő anyagoktól, a varratminőségi követelményektől függően atmoszférikus védőgázos, részleges vákuumú vagy nagyvákuumú lézeres hegesztés alkalmazható.

44. Forrasztás jellemzői; lágy- és keményforrasztás (160-165. o.)
3.2. Forrasztás

Forrasztáskor a mindvégig szilárd állapotú szerkezeti anyagokat egy náluk kisebb olvadáspontú forraszanyag alkalmazásával kötik össze. A megolvasztott forraszanyag a felületet nedvesíti és behatol az illesztési hézagba. Nedvesítő-kapilláris hatás minél jobban érvényesüljön: a forraszanyag minél beljebb tudjon „kúszni” a rés határfelületein. A felületeket nedvesítő forraszanyag és az alapanyag között kölcsönös diffúzió történik adhéziós tapadás alakul ki. A forraszanyag megdermedése révén diffúziós-adhéziós kötés jön létre a két munkadarab között. Ahol nagyobb szilárdságra van szükség, ott célszerű átlapoltan vagy hevederesen forrasztani.
A forrasztási hőmérsékletre történő felmelegítés elősegíti az oxidréteg kialakulását, ezért feloldására, és az újraképződés megakadályozására folyasztószert (folyósítószert) kell alkalmazni. A felületre folyadék, paszta, vagy por formájában hordhatók fel, a forrasztás hőmérsékletén olvadt állapotban kerülnek. Lényeges, hogy forrasztás után maradványaik eltávolíthatók legyenek. 
A folyasztószerek vegyileg aktívak és vegyileg passzívak lehetnek. A vegyileg aktívak jól tisztítják a felületet, de maradékuk a forrasztás helyén korrodáló hatást válthat ki. A vegyileg passzívak jól védik az előzetesen letisztított részeket a levegő (újra)oxidáló hatásaitól.
Megkülönböztetnek:
· lágyforrasztást, 450oC-nál kisebb hőmérsékletekkel és max. 50 MPa kötési szilárdsággal.

· keményforrasztást, 450oC-nál nagyobb (900oC-nál kisebb) hőmérsékletekkel és max. 300 MPa kötési szilárdsággal.

Nagyhőmérsékletű forrasztás vagy forrasztóhegesztés: 900oC feletti forrasztási hőmérséklet és védőatmoszféra (védőgáz, vákuum) alkalmazása jellemző.
3.2.1. Lágyforrasztás
Főleg olyan helyeken célszerű alkalmazni ahol a forrasztási hely nincs kitéve nagyobb hőhatásnak ill. jelentős mechanikai igénybevételnek. Leggyakrabban ón-ólom ötvözeteket használnak. A 63% ón és 37% ólomtartalmú ötvözet eutektikus összetételű, ami olvadék állapotból közbenső pépes állapot nélkül dermed szilárd állapotba. Sn-Pb forrasztóanyagokkal összeköthetők vörösréz, cink-, sárgaréz- és acélalkatrészek. A legkisebb olvadáspontú forraszötvözet ón-ólom-bizmut hármas eutektikumából készíthető, amely már 96oC-on megolvad. Az alumíniumot ón-cink-alumínium-kadmium ötvözetekkel forrasztják.
A forraszanyagok felhasználási formája rúd, huzal, tömb, szalag, lemez, por, paszta lehet. A huzal alakú forraszanyagok gyakran gyantát, azaz passzív folyatószert is tartalmaz, így azt külön nem kell adagolni. Lágyforrasztáshoz használható aktív folyatószerek a horgany-klorid vagy „forrasztóvíz” higított sósav , ill ezek keverékei. Átlapolt kötéseknél célszerű a felületeket előónozni. A forrasztási helyet hővezető fémdarabbal le kell határolni, a túlmelegedés elkerülése érdekében.

A forraszanyag és a forrasztandó felület felhevítéséhez gyakran forrasztópákát alkalmaznak. A forrasztás alatt a munkadarabokat valamilyen szerszámmal vagy a pákával össze kell szorítani.

A forraszanyagok alakja és forrasztás helyére juttatása szerint megkülönböztethető:

· forrasztás forraszbetéttel: a forrasztási helyet az előre behelyezett alakos forraszanyag-betéttel együtt melegítik fel a forrasztási hőmérsékletre.
· forrasztás adagolt forrasszal: a forraszanyagot csak a forrasztási hely felmelegítése után juttatják oda, ahol a hőforrás és/vagy a munkadarab hőjének hatására olvad meg.

· mártóforrasztás forrasztófürdőben: a jól illeszkedő forrasztandó alkatrészeket összeállítva forraszanyag olvadékba merítik és addig tartják ott, míg a forraszanyag a forrasztási hézagokat kitölti és „letömíti”.
3.2.2. Keményforrasztás
Elsősorban jelentős mechanikai igénybevételnek, hőhatásnak kitett munkadaraboknál célszerű alkalmazni. A forraszanyag olvadáspontja közelítse meg az forrasztandó anyagokét, de azokénál mindenképpen kisebb legyen. A gyakorlatban a rézbázisú keményforraszok terjedtek el leginkább. A sárgarézforraszok nagyobb hőmérsékleten olvadnak, mint az ezüstforraszok, viszont ez utóbbiak hígfolyósabbak, ezért a hézagokba jobban befolynak, simább felületet adnak, utómegmunkálást rendszerint nem igényelnek. Az ezüstforraszok további előnyei: a pontosan tartható olvadáspont és forrasztási hőmérséklet, a viszonylag nagy szilárdság, a rövid forrasztási idő, a jó nedvesítő képesség, a kiváló korrózióállóság és a forrasz jó alakíthatósága.

Folyasztószerként többnyire bóraxot használnak, aminek a maradékát a munka befejezése után szappanos vagy szódás vízzel le kell mosni, nehogy később a felületeket megtámadja. A bórax azért jó, mert jelentős mennyiségű oxidot tud elsalakosítani. A keményforrasztáshoz és a forrasztóhegesztéshez gyakran alkalmazott forrasztópisztolyban a nagy hőmérsékletű láng előállítására propán-bután és oxigén vagy acetilén és oxigén gázkeveréket használnak. Mivel a láng igen nagy hőmérsékletű, ezért a forraszanyagot az összekötendő tárgyak melegével olvasztják meg, ugyanis a túlhevített forraszanyag eléghet, a kötés pedig rideggé és salakossá válhat.
A pisztolyforrasztáson kívüli – főként sorozatgyártásban, de lágyforrasztáshoz is alkalmazható – forrasztási módszerek:
· kemencés forrasztás: a forrasztandó alkatrészeket forraszbetéttel összeillesztve, összeszorított állapotban elektromos fűtésű kemencébe helyezik és forrasztási hőmérsékletre hevítik
· forraszfürdős forrasztás: a forrasztandó alkatrészeket forraszanyag-olvadékba merítve melegítik, miközben az kitölti a forrasztási hézagokat

· hullámforrasztás: áramoltatott forraszfürdővel végzik a forrasztást

· tömbforrasztás: elektromos fűtésű fűtőtömbre (fűtőlapra) helyezve hevítik fel

· sófürdős forrasztás: forrasztási hőmérsékletre temperált sófürdőbe merítik

· ellenállásforrasztás: elektromos ellenálláshő révén hevítik
· indukciós forrasztás: az induktortekercs által gerjesztett örvényáramok segítségével melegítik.

45. Ragasztás jellemzői; hideg- és melegragasztás (166-171. o.)
3.3. Ragasztás

A ragasztás két vagy több szilárd anyagrész kikeményedő ragasztóanyaggal történő összekötése. A kialakuló kötés az összeerősítendő anyaggdarabokból és a ragasztórétegből áll. A jó adhéziós tapadás előfeltétele a jól illeszkedő, tiszta és kellőképpen érdesített érintkező felület, ill. a ragasztó megfelelő kikeményedése. A ragasztást alkatrészek összekötésén, rögzítésén kívül tömítésre és egyes mechanikus kötések lazulása elleni biztosítására is alkalmazzák. Törekedni kell olyan kötéskialakításra, ahol a nyíró igénybevétel dominál. A ragasztott kötések szilárdsága a ragasztóréteg vastagságának csökkenésével növekszik. Porózus anyagok ragasztásakor figyelembe kell venni, hogy a ragasztó anyag egy része beszívódik, ezért a felületeket újra be kell vonni ragasztóval, hogy a két darab között vékony, ám összefüggő ragasztóhártya alakuljon ki. Fontos a ragasztás előtt álló darabok erős egyenletes összepréselése.

Ragasztás előtt a ragasztandó felületeket mechanikus vagy kémiai módszerekkel alaposan meg kell tisztítani, szennyeződés- és zsírmentessé, majd szárazzá kell tenni. Célszerű érdesítést alkalmazni. Az egykomponensű ragasztók rendszerint nem igényelnek különösebb előkészületet, viszont a kétkomponensű ragasztók összetevőit csak közvetlenül a felhasználás előtt szabad összekeverni, a keverési arány pontos betartásával. A hidegen kezelhető ragasztók üvegrúddal, műanyag edényben a melegen keverhetők, a melegen kezelhetőkhöz szabályozható hőmérsékletű, elektromos fűtésű tégely szükséges. A ragasztóanyagok felviteli módja a halmazállapotuktól és alkalmazási helyüktől függően többféle lehet. Az összekevert ragasztót érdes felületek esetén mindkettő, sima felületek esetén csak az egyik oldalra kell felhordani. Legtöbb ragasztónál szükség van kiegészítő nyomás alkalmazására.

3.3.1. Hidegragasztás
A hidegragasztók szobahőmérsékleten is kikeményednek, de 100oC-ig terjedő hőmérséklet-intervallumban kötésük meggyorsítható. Az illesztés és a rögzítés  után kezdődő kikeményedési idő 20oC-os hőmérsékleten max. 24 óra. A végleges szilárdságot többnyire még megnöveli az utókeményedés. A hidegragasztók rendszerint folyékony halmazállapotúak. Az átlapolási arány az átlapolt hossz és a lemezvastagság hányadosa.
A hideg- és meleg ragasztók kötési módjuk szerint lehetnek:

· kémiai reakció nélkül (fizikai úton) kötő ragasztók

· folyékony ragasztók

· kikeményedő gittek

· szilárd ragasztók

· kémiai reakcióval kötő ragasztók

· polimerizációs ragasztók

· polikondenzációs ragasztók
A „pillanatragasztók”-ként közismert ciano-akrilát ragasztók kémiailag ciano-akrilsav észterei, melyeknek monomerkeverékeit zárt, légmentes csomagolásban hozzák forgalomba. Ez a monomerkeverék a ragasztófelületre jutva polimerizálódik, a legtöbb ragasztóanyag sima, nem savas felületét jól nedvesíti. A polimerizáció néhány másodperc alatt lejátszódik, de a végleges kötésszilárdság csak órák múlva alakul ki. A képződő polimer termoplasztikus, ezért a viszonylag vegyszerálló kötés maximális igénybevételi hőmérséklete 70oC. Ciáncsoport tartalmuk ellenére nem mérgezőek, de nagyon balesetveszélyesek, mert az élő szervezetek hám- és kötőszöveteit is összeragasztják és különösen a szemet károsíthatják.
Jellemzően a hidegragasztó anyagok közé sorolhatók még:

· a szervetlen kötőanyagok közül: gipsz, mész, cement, káli- vagy nátron-vízüveg, kaolin.
· a szerves kötőanyagok közül: kukorica-, búza-, dextrin-, burgonyakeményítő; arabmégza, CMC, tragant, szulfitszennylúg,; csont-, bőr-, halenyv; albumin és kazeinenyv; nyersgumi.

3.3.2. Melegragasztás
A melegragasztók kikeményítéséhez 100oC-nál nagyobb hőmérséklet szükséges. A kémiai reakció meghatározott időtartamú növelt hőmérsékleten hevítéskor zajlik le. E ragasztók kikeményedési ideje ½ és 12 óra között változhat. A gyors hűtést kerülni kell, különben a ragasztott kötésben jelentős mechanikai feszültségek keletkezhetnek. A melegragasztók egyrészt folyékony, másrészt szilárd állapotban, por, gyöngy, rúd alakban vagy fóliaként kerülnek forgalomba.

A meleg- és részben a hidegragasztók fizikai tulajdonságaik alapján lehetnek:
· folyékony ragasztók
· szilárd (rúd, film, por) ragasztók

· ragasztópaszták

Oldószeres ragasztók használatakor nagyon fontos az ún. nyitott (előszárítási) idő gyárilag ajánlott tartalmának betartása, amit összeillesztés előtt kell biztosítani. A diszperziós ragasztók felhordásuk után , ill. a bevont felületek összeillesztése előtt, a diszperziószer elpárolgása (száradás) folytán keményednek. Az olvadék-ragasztók lehűlésük folyamán keményednek. A szobahőmérsékleten kötő reaktív ragasztók térhálósodása a ragasztóanyag kémiai felépítésétől függően néhány másodperctől egy napig tarthat. A melegen kötő reaktív ragasztók adott hőmérsékleten, meghatározott kezelési időtartammal és –nyomáson térhálósodnak.
46. Mechanikus kötés jellemzői; kötőelem nélküli mechanikus kötés (172-175. o.)
3.4. Mechanikus kötés

A mechanikus kötési eljárások kötőelemekkel vagy azok alkalmazása nélkül valósítják meg az anyagdarabok összekapcsolását. A kötőelem nélküli mechanikus kötéseket szokás alakkal záróknak is nevezni, míg a kötőelemes kötések elsősorban erővel ill. anyaggal zárnak. A kötések létesítése során az alkatrészek között oldható vagy oldhatatlan kapcsolat jön létre. Oldható kötés esetén az alkatrészek roncsolás, károsodás nélkül szétválaszthatók. A mechanikus kötés leggyakrabban erő- ill. nyomatékátvitelre szolgál. Mechanikai folyamatok (rugalmas vagy képlékeny alakváltozás), valamint mechanikai eszközök (kézi vagy gépi szerszámok) alakítják ki az alkatrészek kapcsolatát.
A kötőelem nélküli zsugorkötés egymásba helyezett alkatrészek átfedése következtében jön létre, vagyis a tengelycsap átmérője egy bizonyos értékkel nagyobb, mint az agyfuraté. Kúpos kötés során a kúpos csapot kúpos furatba nyomják, ami önzárással rögzül. Forgatónyomaték átvitelére alkalmas kötőelem nélküli kötési megoldást jelent a csap, ill. furat bordás kivitele révén megvalósuló bordás kötés ill. a barázdafogazatos kötés, melyben a terhelés sok apró fog között oszlik meg. A csapozásos kötés elsősorban faalkatrészek jellegzetes mechanikus kötési eljárása. A korcolás vagy falcolás lemezszélek összekötése képlékeny alakítással, azaz a szélek egymásra hajlításával és összenyomásával. Lemezek kötőelem nélküli kötése történhet elcsavarás vagy lehajítás révén is. Vékonyfalú csövek egymáshoz vagy lemezfalhoz való kötőelem nélküli kötése bordázással, peremezéssel, kitágítással, pontozással lehetséges.
A legfontosabb kötőelem a meghatározott átmérővel, menetemelkedéssel és menetprofillal rendelkező jobb- (vagy bal-) menetű, általában egybekezdésű csavar és csavaranya. A megfelelő csavarkötéshez hozzátartozik az önzárás kialakulása is. Célszerű csavarbiztosításokat alkalmazni, melyek összefeszítik a menetes alkatrészeket, vagy kizárják a lecsavarodás lehetőségét valamilyen plusz elemek, anyagok alkalmazásával. A csavarkötésen kívül kötőelemmel valósul meg a csapkötés, a csapszegkötés, az ékkötés, a reteszkötés, a feszítőelemes kötés, a rögzítőgyűrűs kötés, a dugasz- ill. a klipszkötés, a szegecskötés, a dübeles kötés, a szegelés, a kapcsozás és a varrás.
3.4.1. Kötőelem nélküli mechanikus kötés

Zsugorkötés többféle módon hozható létre:

· szobahőmérsékleten, sajtolással: csap vagy furat élperemét letompítják, kenőolajjal bekenik, beállítják, majd a csapot lassan a furatba préselik.

· növelt hőmérsékleten, a furat hőtágításával: a megnövelt átmérőjű furatba behelyezik a csapot és az agyrészt lehűtéssel rázsugorítják.

· csökkentett hőmérsékleten, a csap hőzsugorításával: a lecsökkentett átmérőjű csapot behelyezik a furatba és felmelegítve befeszítik.
· kombinált módszerrel: a furat felmelegítésével és a csap lehűtésével, hevítési korlátozások vagy nagy átfedések esetén.
A kúpos kötésben a kúposság révén az illeszkedő felületekre merőlegesen igen nagy FN erők hatnak. E normálerők következtében a csap és a furat érintkezési felületén súrlódás lép fel, kialakítva a kötés feltételeit. Fontos a megfelelő kúposság, hogy az FN normálerő és az ebből adódó tapadás kellően nagy legyen.
A bordás kötéssel összeszerelendő alkatrészek gyártásakor kialakított 4-20 borda révén az érintő irányú terhelés egyenletes eloszlása ill. tengelyirányú elmozdulás lehetősége biztosítható. A ritkán oldott kapcsolatoknál alkalmazott barázdafogazatos kötéssel a tengely és az agy relatív helyzete kis osztásokban, foganként állítható.

A csapozásos kötés létrehozásánál fontos a gondos munka, mert a túl szoros illesztés repeszti a faanyagot, míg a laza nem lesz tartós, a szerkezeti elemek könnyen szétcsúsznak.
A korcolás élhajlításból, összeillesztésből és összenyomásból áll. Kis sugarú, 180o-os hajlítással hozható létre a megfelelő kötés.Lemezalkatrészek egyesítése elcsavarással is megvalósítható. Az egyik lemezen kialakított réseken a másik a lemez kiképzett csonkjait áttolják és elcsavarják. Más esetben a lemezek összeköthetők úgy is, hogy a réseken áltolt nyúlványokat nem elcsavarják, hanem lehajlítással hozzák elmozdulásmentes állapotba.
Bordázáskor a csőszerű vékonyfalú darabokat összetolt állapotba együtt deformálják. Peremezéskor a 
csővéget enyhén feltágítják ill. lehajlítják és ezáltal a furat falának feszítik.
Vékonyfalú, csőszerű daraboknál alkalmazható a pontozás is, amikor az egyik munkadarab szabad végét rátolják a másik munkadarabra és az egymást átfedő részekbe több helyen pontozót ütnek, elmozdulást gátló helyi „akadályok” létrehozása céljából. Kitágításnál a csőszerű munkadarabot ellendarabon kialakított furatba, nyílásba helyezik majd pl. egy tágító tüskével vagy nyomást közvetítő közeggel kibővítik, megteremtve a csőtoldás lehetőségét is.
47. Kötőelemes mechanikus kötés (176-179. o.)
3.4.2. Kötőelemes mechanikus kötés

A csavar és/vagy csavaranya meghúzására szolgáló szerszámok (csavarhúzó, villáskulcs, csillagkulcs, dugókulcs, körmöskulcs, imbuszkulcs, nyomatékkulcs) kialakítása igazodik a csavarfej geometriájához. A szükséges meghúzási nyomaték a csavarkötés várható terheléséből határozható meg. Az előfeszítő erő által létrehozott feszültség mértéke nem haladhatja meg a csavarszár anyagának folyáshatárát, azaz csak rugalmas alakváltozás megengedett. A minimális szakítószilárdság és folyáshatár értékeit leggyakrabban alkalmazott acélcsavarok esetén két számmal adják meg, amelyet egy ponttal választanak el. Az első szám a minimális szakítószilárdság (MPa) 100-adrésze, az első és a második szám szorzata pedig a minimális folyáshatár (MPa) 10-edrésze. A csavaranyák anyagminőségét egy szám jellemzi, ami a minimális szakítószilárdság (MPa)100-adrésze. A jól kivitelezett csavarkötésben a csavarszárnak nem nyíró, hanem húzó igénybevétele van.

Csapokat általában két feladatra alkalmaznak , rögzítésre, azaz összekötésére és illesztésre, azaz alkatrészek tájolására. A szorosan illesztett csapok jellemző igénybevétele nyírás. Csapszegeket főleg csuklós (mozgó) kötésekben laza illesztéssel alkalmaznak. A csapszegek jellemző igénybevétele nyírás és hajlítás.
Az ék lejtős síkfelülettel kialakított hornyú agyfurat és tengely összekötésére szolgáló gépelem. Az éket beszorítják az agy és a tengely horonyfelületei közé, amelyek ezután egymáshoz feszülnek. Azoknál az agytengely kapcsolatoknál, ahol pontos és ütésmentes együttforgást kell megvalósítani, feszítésmentes reteszkötést kell alkalmazni. Az ún. siklóretesz lehetővé teszi az agy tengelyirányban történő elmozdíthatóságát. Feszítőelemes kötésben az egymásra tolt kúpos gyűrűpárok a tengelyirányú feszítőerő hatására kitágulnak és radiális irányban nekifeszülnek az agyfurat és a tengelycsap palástjának. Az így létrejövő súrlódás viszi át a forgatónyomatékot.

Alkatrészek viszonylagos a Seeger gyűrűk, rögzítőtárcsák, rugós rögzítő-gyűrűk. Gyors szerelőmunkát, de kis terhelhetőséget biztosítanak a különféle dugasz- és klipszkötések. A rezgézbiztos és rugalmas dugaszolt kötéseknél a sima szárú fejesszegre kézzel tolják rá a lapos kapcsot, majd egy nyomófejjel rögzítik. A klipszeket gyakran olyan kialakítással gyártják, hogy illeszkedjen az alkatrészek alakjához és rugóerővel kapcsolja össze azokat. A kapocskötésben az egyik alkatrésznek szintén rugalmasnak kell lennie.
Különféle kialakítású szegecsekkel átlapolt kötésben az egymásra helyezett alkatrészeket, hevederkötésben az egymáshoz tompán illesztett lemezeket kötik össze. Acélszegecseket 10mm átmérőig hidegen, afelett melegen szegecselnek a kellő alakváltoztató  képesség érdekében. Bizonyos funkciók ellátására csőszegecseket is használnak. Ha a kötési helyhez egy egyik oldalról lehet hozzáférni, alkalmazhatók a robbanószegecsek, a csapos szegecsek, a vakszegecsek vagy POP-szegecsek. A lemezszegecseknél a lemez síkjába süllyesztve alakítják ki a zárófejet.

Az épület határoló falaiban készített furatokba helyezik a – legtöbbször műanyagból készült – dűbelt (tiplit), majd ebbe szerelik be a rögzítendő tárgyat tartó fém kötőelemet. A rögzítéstechnika nagyterhelésű ágát a fémdűbelek jelentik, melyek betonban való rögzítésre (pl. gépalapozáskor) szolgálnak.
A szegelés a faalkatrészek jellegzetes mechanikus kötési eljárása. A szegek legfontosabb jellemzője a szárhosszuk és a szárátmérőjük. A szegek nem csak méretükben, hanem a jellemző felhasználásra „utaló” alakjukban is változatosak lehetnek: huzalszeg, kerékgyártó vagy „bognárfejű” szeg, kárpitos- vagy kartácsszeg, kárpitos díszítő szeg, zárszeg, sarokpántszeg, U-kapocsszeg, kampós huzalszeg, képhorog, stukatúrszeg, kézi vagy tex szeg, üvegesszeg. Legfontosabb faszegelési „szabályok”: a szegeket felválva kissé jobbra-balra célszerű beütni, mivel így nem repesztenek, előnyős a kissé ferde irányú beütés a merőleges helyett. A biztos szegelés előfeltétele a megfelelő méretű és ép kalapács. Nagyobb szegek beütése előtt célszerű előfúrást alkalmazni a repedésveszély csökkentése érdekében. Némileg enyhíti a repedésveszélyt, ha a szeg hegyét ráütéssel eltompítják. Az elütött hegyű szeg nem ékként feszíti, hanem lyukasztóként tépi maga előtt  a fát. A kapcsozás előzetesen kialakított vagy a kötési művelet végrehajtásakor képződő nyílásokba helyezett, változatos geometriájú kapcsok (tűző, milton, ács) révén valósulhat meg.
A varrás jellemzően a lapszerű textilipari kelmék és a bőrök kötési eljárása, amelynél tűbe fűzött cérnával képezett öltések sora biztosítja két vagy több anyagdarab összeerősítését. A varrás elsősorban gépi úton biztosít egyenletes minőséget és nagy termelékenységet.[image: image1.png]



